Document ID: /roh_data/filtered/fineweb-2-filterrobots_roh.jsonl.gz/67130

Tiefbauamt
Uffizi da construcziun bassa
Ufficio tecnico
La regenza ha approvà in project per la correcziun da la via dal pass dal Fuorn cun permissiuns spezialas e cun cundiziuns. La via dal pass dal Fuorn è l'unica colliaziun, e correspundentamain relevanta, da la Val Müstair cun l'Engiadina bassa e cun il Tirol dal sid dador il cunfin svizzer e maina tranter auter tras il center stretg dal vitg da Müstair. A l'ost da questa via da transit chantunala tras il vitg passa la via da meglieraziun via Prövis che la vischnanca da Val Müstair ha construì. Quella vegn duvrada tant dal traffic local sco er dal traffic pesant sco ruta per guntgir la traversada da Müstair stretga e nunsurvesaivla.
La via Prövis duai vegnir signalisada da nov sco via principala e la via chantunala actuala en il center dal vitg da Müstair duai vegnir cedida a la vischnanca. Cun dus projects da via duain la via Prövis ed il traject da colliaziun da la via dal pass dal Fuorn vegnir engrondids. Quest project cuntegna tranter auter ina nova traversada cun ina insla d'amez sin autezza da la sbuccada da la senda da scoula. Ultra da quai duai il sectur da la sbuccada da la via Prövis en la via chantunala sco er l'entrada e la sortida da la plazza da parcar existenta vegnir concepids da nov. Plinavant duain vegnir allontanads la fermada per l'auto da posta ed il stabiliment da tualettas che sa chattan là ed i duai vegnir construì da tuttas duas varts da la via in trottuar per lung da la via chantunala actuala. Cun ina insla d'amez, ch'è construida cun salaschada e sur la quala i po vegnir charrà, che sa chatta en il sectur da la sbuccada duai vegnir svià da nov il traffic davent dal center dal vitg e duain vegnir pussibilitadas il medem mument l'entrada e la sortida dal traffic local.
Gist attatg al project chantunal duai vegnir realisà in project da la vischnanca da Val Müstair. Cun quest project vul la vischnanca construir ina nova fermada per l'auto da posta directamain davant la claustra ed en in auter lieu in nov stabiliment da tualettas sco er arranschar da nov las plazzas da parcar.